Κανονισμός (ΕΚ) αριθ. 811/2000 του Συμβουλίου

της 17ης Απριλίου 2000

για την τροποποίηση του κανονισμού (ΕΚ) αριθ. 1577/96 για τη θέσπιση ειδικού μέτρου υπέρ ορισμένων οσπριοειδών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 36 και 37,

την πρόταση της Επιτροπής(1),

τη γνώμη του Ευρωπαϊκού Κοινοβουλίου(2),

τη γνώμη της Οικονομικής και Κοινωνικής Επιτροπής(3),

Εκτιμώντας τα ακόλουθα:

(1) Ο κανονισμός (ΕΚ) αριθ. 1577/96(4) θέσπισε ένα ειδικό μέτρο υπέρ ορισμένων οσπριοειδών.

(2) Οι δυνατότητες διάθεσης των καλλιεργειών που διέπονται από το εν λόγω μέτρο είναι διαφορετικές, αφενός, η διατροφή των ζώων για το βίκο και τη ρόβη, αφετέρου, η διατροφή του ανθρώπου για τις φακές και τα ρεβίθια. Το σύστημα της μέγιστης έκτασης που εφαρμόζεται στις καλλιέργειες αυτές, οι οποίες λαμβάνονταν συνολικά υπόψη μέχρι τώρα, δεν επέτρεψε να συγκρατηθεί επαρκώς η εξέλιξη των εκτάσεων, ιδίως λόγω της επέκτασης της καλλιέργειας του βίκου και της ρόβης, από την έναρξη της εφαρμογής του καθεστώτος. Κατά συνέπεια, θα πρέπει να υποδιαιρεθεί η μέγιστη εγγυημένη έκταση, προκειμένου να προσανατολιστεί καλύτερα η παραγωγή των οσπριοειδών στην Κοινότητα.

(3) Η διατήρηση καλλιεργειών οσπριοειδών, όπως οι φακές, τα ρεβίθια, ο βίκος και η ρόβη, ικανοποιεί ένα κοινοτικό οικονομικό ενδιαφέρον, τόσο από την άποψη του προορισμού της παραγωγής, όσο και λόγω της προσαρμογής τους στις ζώνες παραγωγής. Θα ήταν σκόπιμο, λόγω του ελλείμματος πρωτεϊνούχων προϊόντων στην Ευρωπαϊκή Ένωση, η Επιτροπή να εξετάσει τρόπους για τη βελτίωση του καθεστώτος, χωρίς να υπάρξει ελάττωση του επιπέδου ενίσχυσης.

(4) Θα πρέπει να αντικατασταθεί η επιτροπή διαχείρισης αποξηραμένων ζωοτροφών η οποία έχει συσταθεί με το άρθρο 17 του κανονισμού (ΕΚ) αριθ. 603/95(5) από την επιτροπή διαχείρισης σιτηρών η οποία έχει συσταθεί με το άρθρο 23 του κανονισμού (ΕΟΚ) αριθ. 1766/92(6), για τους σκοπούς της εφαρμογής του καθεστώτος.

(5) Θα πρέπει, πριν από το τέλος της περιόδου εμπορίας 2002/03, να υποβάλει η Επιτροπή έκθεση για την εφαρμογή του παρόντος καθεστώτος, συνοδευόμενη, ενδεχομένως, από κατάλληλες προτάσεις.

(6) Θα πρέπει να τροποποιηθεί αναλόγως ο κανονισμός (ΕΚ) αριθ. 1577/96,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1577/96 τροποποιείται ως εξής:

1. Το άρθρο 3 αντικαθίσταται από το ακόλουθο κείμενο:

"Άρθρο 3

1. Όταν οι εκτάσεις που αποτελούν αντικείμενο αίτησης ενίσχυσης βάσει του παρόντος κανονισμού υπερβαίνουν τις μέγιστες εγγυημένες εκτάσεις που καθορίζονται στην παράγραφο 2, τα ποσά της ενίσχυσης που πρόκειται να καταβληθούν για τη συγκεκριμένη περίοδο μειώνονται κατ' αναλογία των υπερβάσεων.

2. Οι μέγιστες εγγυημένες εκτάσεις καθορίζονται σε 160000 εκτάρια για τις φακές και τα ρεβίθια και σε 240000 εκτάρια για το βίκο και τη ρόβη που αναφέρονται στο άρθρο 1 στοιχείο γ). Όταν δεν έχει επιτευχθεί μια μέγιστη έκταση κατά τη διάρκεια μιας περιόδου, το μη χρησιμοποιηθέν υπόλοιπο διατίθεται υπέρ μιας άλλης μέγιστης εγγυημένης έκτασης, για την ίδια περίοδο, προτού διαπιστωθεί ενδεχόμενη υπέρβαση."

2. Στο άρθρο 6:

α) η παράγραφος 1 αντικαθίσταται από το ακόλουθο κείμενο:

"1. Η Επιτροπή θεσπίζει τα μέτρα εφαρμογής σύμφωνα με τη διαδικασία που ορίζεται στο άρθρο 23 του κανονισμού (ΕΟΚ) αριθ. 1766/92(7). Σύμφωνα με τη διαδικασία αυτή, η Επιτροπή καθορίζει τις υπερβάσεις των μέγιστων εγγυημένων εκτάσεων και καθορίζει τα τελικά ποσά της ενίσχυσης το αργότερο στις 15 Νοεμβρίου της περιόδου εμπορίας."

β) η παράγραφος 3 αντικαθίσταται από το ακόλουθο κείμενο:

"3. Το αργότερο, πριν από το τέλος της περιόδου εμπορίας 2000/03, η Επιτροπή θα εκπονήσει έκθεση για την εφαρμογή του παρόντος καθεστώτος, συνοδευόμενη, ενδεχομένως, από κατάλληλες προτάσεις."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την περίοδο εμπορίας 2000/01.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 17 Απριλίου 2000.

Για το Συμβούλιο

Ο Πρόεδρος

L. Capoulas Santos

(1) ΕΕ C 342 E της 30.11.1999, σ. 41.

(2) Γνώμη που διατυπώθηκε στις 17 Μαρτίου 2000 (δεν έχει ακόμα δημοσιευθεί στην Επίσημη Εφημερίδα).

(3) ΕΕ C 51 της 23.2.2000, σ. 29.

(4) ΕΕ L 206 της 16.8.1996, σ. 4· κανονισμός όπως τροποποιήθηκε από τον κανονισμό (ΕΚ) αριθ. 1826/97 της Επιτροπής (ΕΕ L 260 της 23.9.1997, σ. 11).

(5) ΕΕ L 63 της 21.3.1995, σ. 1· κανονισμός όπως τροποποιήθηκε από τον κανονισμό (ΕΚ) αριθ. 1347/95 (ΕΕ L 131 της 15.6.1995, σ. 1).

(6) ΕΕ L 181 της 1.7.1992, σ. 21· κανονισμός όπως τροποποιήθηκε τελευταία από τον κανονισμό (ΕΚ) αριθ. 1253/1999 (ΕΕ L 160 της 26.6.1999, σ. 18).

(7) ΕΕ L 181 της 1.7.1992, σ. 21· κανονισμός όπως τροποποιήθηκε τελευταία από τον κανονισμό (ΕΚ) αριθ. 1253/1999 (ΕΕ L 160 της 26.6.1999, σ. 18).